  Григорий Фомин Анжелика Тихонова корреспондент 9-14 тулыспалэ Ижкарын кыкетӥзэ ас мылкыдъя спортэн вырисьёслэн огъяросси тол шудонъёссы ортчозы. Спортсменъёс куасэн бызьылонын, биатлонын, сноубордын, кёрлингын но триатлонын кужымзэс мерталозы. Со сярысь элькун тӧролэн но кивалтэтлэн пресс-службазы ивортӥз. 10-13 тулыспалэ Куасэн бызьылонъя Г. А. Кулакова нимо огъетын 450 мылкыд карисьёс 3-ысен 30 иськемозь дистанциосты ортчозы. 10-тӥ, 11-тӥ но 13-тӥ тулыспалэ Ыбылӥськонъя но спортъя А. М. Демидов нимо элькун огъетын биатлонистъёс ӵошатскозы. Соос кык пол ыбылӥськыса, 4,5 иськемез ортчозы. 11-12 тулыспалэ «Чекерил» спорт огъетын сноубордистъёс кужымзэс мерталозы. 9-12 тулыспалэ Адаптативной спортъя «Удмуртия» центрын 16 командаос кёрлинген шудозы. Со сяна, ӵошатсконъёс мукет улосвылъёсын но ортчозы. Озьы, 9-10 тулыспалэ Москва улосвылысь Коломнаын конькиен бызьылозы, 3-7 тулыспалэ Пермь шаерысь Чайковскын трамплинысь куасэн тэтчалозы но куасэн двоеборьеын вожвылъяськозы. Ӵошатсконъёсы 18 арессэс ортчем 1 сюрс пала ас мылкыдъя спортэн вырисьёс пыриськозы  Удмуртиын ӵошатсконъёс Галина Кулаковалэн 80 арес тырмонэзлы но Удмуртиысь спортсменлэн Олимпи шудонъёсын нырысетӥ зарни медаль утэмез дырысен 50 ар тырмонлы сӥземын луозы. Солы луыса нимысьтыз бренд-бук дасялозы, нош Галина Кулакова ӵошатсконъёслэн нимлыко адямиез луоз. Со сяна, 2022-тӥ арын улосвылын ортчоно вань бадӟым ӵошатсконъёс верам лыдпусъёсын герӟамын луозы. Вожвылъяськонъёс санитарной куронъёсты быдэсъяса ортчозы. Спортсменъёсты, тренеръёсты, судьяосты но радъясьёсты стартъёсы вакцинациез ортчемзы яке коронавирусэн висемзы сярысь QR-кодъя яке берло 48 час ӵоже лэсьтэм отрицательной ПЦР-тестъя лэзёзы. Пусъём, Удмуртия ӵошатсконъёсы кыкетӥзэ пыриське. Тодэ вайытом, Удмуртиысь следж-хоккеистъёс М. Т. Калашников нимо кубокез утӥзы. Тегъёс: Удмуртия Россия Спорт ӵошатсконъёс  